text: Politi: Fange døde af "stærk vrede"
  05 oktober 2011 kl. 10.03
  Politiet afviser at rejse straffesag mod en gruppe fængselsbetjente fra Kolding Arrest efter fanges død i benlås.
  Han døde ikke af at blive lagt i benlås, men formentlig af "stærk vrede".
  Sådan lyder konklusionen i politiets undersøgelse af sagen om den 23-årige fange Ekrem Sahin, der den 14. januar i år omkom efter at være lagt i benlås i Kolding Arrest.
  
  Politiet: Sagen stopper her
  Sydøstjyllands Politi rejser heller ikke nogen straffesag mod den gruppe fængselsbetjente, som Ekrem Sahin lagde sig ud med tre dage før sin død på Odense Universitetshospital.
  Politiets chefanklager, Claus Henrik Larsen, siger:
  - Jeg kan ikke se, at der skulle være yderligere relevante efterforskningsmuligheder. Derfor stopper sagen her.
  
  Mystisk sag 
  Sagen har fra første færd været omgærdet af mystik, da politiet var mere end et døgn om at fortælle offentligheden, at episoden overhovedet havde fundet sted.
  I august kom det så frem, at arrestbetjentene under tumulten ringede til politiet og fortalte, at "vi sidder på ham".
  
  Ligesom på fodboldbanen 
  Det fik politiet til at genåbne efterforskningen, men efter genafhøringer af alle overlevende parter fastslår politiet nu, at vendingen "vi sidder på ham" ikke var ment bogstaveligt, men i overført betydning.
  Som når "et fodboldhold har sat sig på midtbanen", konkluderer politiet.
  - Der er tale om en uheldig misforståelse af en intern talemåde, siger Claus Henrik Larsen.
  
  Politiet: Dødelig stressreaktion
  Statsobducenten har overfor politiet fastslået, at Ekrem Sahin ikke døde af kvælning, klemning eller andet pres på brystkassen.
  - Der var i stedet formentlig tale om en sjælden stressreaktion, hvor man under stærk vrede kan få en dødelig forstyrrelse i hjerterytmen, siger chefanklager Claus Henrik Larsen.
  